Pipsan Saarinen Swanson vuonna 1948.Pipsan Saarinen Swanson vuonna 1948.
**Eva-Lisa "Pipsan" Saarinen Swanson** (o.s. **Saarinen**, 31. maaliskuuta 1905 Kirkkonummi – 23. lokakuuta 1979 Bloomfield Hills) oli amerikansuomalainen sisustus- ja tekstiilisuunnittelija ja teollinen muotoilija. Hänet tunnettiin nykyaikaisista huonekalu-, tekstiili- ja tuotemalleistaan.

Varhainen elämä ja koulutus
---------------------------

Pipsan Saarinen syntyi Kirkkonummella arkkitehti Eliel Saarisen ja tekstiilisuunnittelija ja kuvanveistäjä Loja Saarisen vanhempana lapsena. Hänen nuorempi veljensä Eero Saarinen tuli tunnetuksi arkkitehtinä. 

Saarinen opiskeli kudontaa, keramiikkaa ja kankaan suunnittelua Ateneumin taidekoulussa ja Helsingin yliopistossa. Saarisen perhe muutti Bloomfield Hillsiin Michiganiin rakentamaan Cranbrook-akatemiaa vuonna 1923. Hän meni naimisiin arkkitehti J. Robert (Bob) F. Swansonin kanssa vuonna 1926.

Ura
---

Pipsan Swanson oli osa "kulta-aikana" tunnettua ajanjaksoa Cranbrookissa. Hän suunnitteli koristemotiivit useisiin isänsä suunnittelukohteisiin Cranbrookissa, kuten Cranbrook School for Boys (1926), Saarinen House (1930) ja Kingswood School Cranbrook (1931). Hän alkoi opettaa vaate- ja sisustussuunnittelua Cranbrookissa 1930-luvun alkupuolella.

Pipsan Swanson toimi sisustussuunnittelijana yhdessä miehensä kanssa vuodesta 1929 alkaen. 1930-luvulla he työskentelivät useissa Eliel Saarisen projekteissa, kuten toteutumattomissa Koelbel Housen ja Smithsonian Gallery of Artin projekteissa. Vuonna 1939 hän toteutti yhdessä miehensä ja isänsä kanssa Swansonin suunnittelemien modernien rakenteiden kanssa yhteensopivan Flexible Home Arrangements -huonekaluryhmän, jota Johnson Furniture Company alkoi valmistaa.

### Swanson Associates, Inc.

Pipsan ja Bob Swanson perustivat yhteisen arkkitehtuuri- ja muotoiluyrityksen Swanson Associates Inc. vuonna 1947. Yritys yhdisti toiminnassaan kaupunki-, rakennus- ja sisustussuunnittelun. Pipsan Swanson johti sen sisustussuunnittelutoimintaa, johon kuuluivat huonekalujen, tekstiilien ja lasiesineiden muotoilu sekä valaistussuunnittelu. Tavoitteena oli tarjota kohtuuhintaista ja modernia designia sodanjälkeiseen kotiin. Vuonna 1947 American Institute of Decorators myönsi kultamitalin Pipsan Swansonille hänen valaistussuunnitelmistaan.

Yritys hankki myös kiinteistöjä ja arvopapereita. Vuosina 1945–1967 Swansoneiden toimisto sijaitsi Bloomfield Hills Circle Schoolin rakennuksessa. Swanson Associatesin aloittessa toimintansa Saariset käyttivät rakennuksen toista puolta ja Swansonit toista puolta. Maaliskuussa 1967 rakennus purettiin ja Swanson Associates rakensi nykyaikaisemman rakennuksen samalle paikalle. Vanhan koulun kello säilytettiin muutoksessa.

Joulukuussa 1965 Swanson Associates, Inc. jakaantui kahdeksi eri yritykseksi: Swanson Associates, Inc. perustettiin uudelleen hallinnoimaan arkkitehtuuri- ja suunnittelutoimintaa ja Countryside Investment Corporation, Inc. perustettiin varainhallintaan. Pipsan Saarinen Swanson toimi Countryside Investment Corporationin palkattomana johtajana ja perusti yrityksen Countryside Design, Inc. yhdessä Vincent Vandenburgin kanssa.

### Tunnettuja teoksia

Pipsan Swanson suunnitteli Saarinen Swanson Groupille modernistisen lasiesineen *Flower Floater/Candleholder no. 5905-20*, silkkipainettuja tekstiilejä Goodall Fabric Companylle, valaisimia Mutual Sunset Lamp Manufacturing Companylle ja edullisia lasiesineitä United States Glass Companylle. Hänen myöhemmin Sol-Air Groupille suunnittelemansa ja Ficks Reed Companyn valmistamat ulkokalusteet saivat huomiota. Hänen 1950- ja 60-luvulla suunnittelemansa silkkipainokankaat Edwin Raphael Companylle palkittiin Brussels World’s Fairissa vuonna 1958. Samoihin aikoihin hän suunnitteli mattoja E.T. Barwick Millsille. Barwick Millsin lisäksi Swanson toimi värikonsulttina useille yrityksille, kuten Goodall Fabricsille ja Pittsburgh Plate Glass Companylle.

### Muita tehtäviä

Pipsan Swanson toimi The Cranbrook Academy of Arts Women’s Committeen puheenjohtajana 1967–1968.

Lähteet
-------

1. ↑  Swanson, Pipsan Saarinen (1905–1979) | Encyclopedia.com *www.encyclopedia.com*. Viitattu 27.10.2018. en
2. 1 2 3  J. Robert F. Swanson and Pipsan Saarinen Swanson Papers Cranbrook Archives, Bloomfield Hills, Michigan.
3. ↑  *Women designers in the USA, 1900-2000 : diversity and difference : Jacqueline M. Atkins [and others]*. New Haven, CT: Yale University Press, 2000. 45486311. ISBN 0300087349. Teoksen verkkoversio.
4. 1 2 3  Pipsan Saarinen Swanson – saarinenfamilydesigns *saarinenfamilydesigns.com*. Viitattu 31.3.2021. (englanniksi)
5. ↑  Pipsan Saarinen-Swanson | Biography | People | Collection of Cooper Hewitt, Smithsonian Design Museum *collection.cooperhewitt.org*. Viitattu 31.3.2021.
6. ↑  J. Robert F. Swanson – Candelabrum *Cranbrook Art Museum*.  25.2.2016. Viitattu 1.4.2021.
7. 1 2  Collection: Swanson Associates, Inc. Records | Cranbrook Archives Finding Aids *archives.cranbrook.edu*. Viitattu 1.4.2021.
8. ↑  Swanson, Pipsan Saarinen (1905–1979) | Encyclopedia.com *www.encyclopedia.com*. Viitattu 31.3.2021.
9. ↑  Collection: Cranbrook Academy of Art Women's Committee | Cranbrook Archives Finding Aids *archives.cranbrook.edu*. Viitattu 1.4.2021.

Aiheesta muualla
----------------

* Pipsan: The Lesser-Known (But No Less Impressive!) Saarinen Sibling *Cranbrook Art Museum*.  31.3.2014. Viitattu 31.3.2021.

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Taiteenala | 
* ULAN

 |

 |